text: El Garrigues Guitar Festival visita Granyena de les Garrigues i la Pobla de Cérvoles - Notícies de les Borges Blanques i les Garrigues - Ràdio Les Borges 107.1 FM
  El Garrigues Guitar Festival visita Granyena de les Garrigues i la Pobla de Cérvoles
  Amb els concerts de Mireia Tarragó (soprano) i Bernardo Rambeaud (guitarra clàssica) i amb el guitarrista Ferran Talarn, respectivament
  El passat divendres, 2 d'agost, a les 20.00 hores, va tenir lloc el concert 'Cançons de maig. D'amor i de neguits', a càrrec de Mireia Tarragó (soprano) i Bernardo Rambeaud (guitarra clàssica) a l'església de Sant Miquel de Granyena de les Garrigues, emmarcat en el 8è Garrigues Guitar Festival, Memorial Emili Pujol, organitzat pel Consell Comarcal de les Garrigues i la col·laboració dels ajuntaments de la comarca.
  Tarragó i Rambeaud van oferir una selecció de composicions de Fauré, Toldrà i Seiber, juntament amb algunes cançons tradicionals catalanes harmonitzades per García-Morante. El concert recordavala frescor del verd i la primavera, l'evocació de les muntanyes, els rius i les flors, el cant dels ocells i les antigues cançons tradicionals entrellaçades amb la lírica amorosa. Un viatge musical travessant els Pirineus, enmig de trobades i comiats, d'amors i de neguits.
  El Garrigues Guitar Festival va continuar la seva programació l'endemà dissabte, a les 20.00 hores, amb el guitarrista Ferran Talarn que va oferir el concert 'La guitarra del segle XX, el ressorgir, al celler Mas Blanch i Jové de la Pobla de Cérvoles.
  Enguany el festival té lloc des del 29 de juny i fins al 24 d'agost, dos mesos d'activitats en què la guitarra torna a ser la protagonista, convidant en el seu cartell a altres instruments de corda, de vent, percussions i la sempre bona companyia de la veu cantada. Tot en diferents indrets patrimonials de la comarca que s'afegiran amb experiències culturals i gastronòmiques, recolzat pel Departament de Cultura de la Generalitat de Catalunya, la Diputació de Lleida i l'Institut d'Estudis Ilerdencs i sota el paraigua de gran part dels ajuntaments de la comarca.
  Durant el mes d'agost el festival visitarà diferents indrets de les Garrigues com la Floresta, l'Espluga Calba, Juneda o Arbeca, amb artistes que uneixen tradició i modernitat musical per oferir repertoris especials i únics en cada actuació.